五老峰
王含光 (Qing)
虞乡西南五老峰，一峰一朵玉芙蓉。层城乱插樱桃树，绝顶斜参罗汉松。中峰孤秀凌空起，矗矗去天一握耳。四峰却立不敢前，俨然商皓翊帝子。罗列石笋似儿孙，或载云旗骖騄駬。我欲步虚叩仙寰，绝巘萝飏不可攀。但见流风吹素气，悬泉飞瀑戛佩环。玉宝穹嵌钟乳滴，香雨溟濛非人间。西过林坳登欹石，道人指点罗公迹。柯烂丹成去不回，至今樵者闻流奕。月照前峰云影飞，相传半是蓬莱客。一壶春酒谢山灵，空翠扑人衣带青。野鹤归来怜华表，仙翁何处化流星。恍惚不知归路在，溪烟花树雨冥冥。